Od 1. januarja 2022 obvezna vložitev zahtevkov za vračilo trošarine v elektronski obliki

Za osebe, ki opravljajo dejavnost in uveljavljajo vračilo trošarine, je od 1. januarja 2022 obvezna predložitev zahtevkov za vračilo trošarine **v elektronski obliki preko informacijskega sistema davčnega organa.**

1. Sprememba [Zakona o trošarinah](http://www.pisrs.si/Pis.web/pregledPredpisa?id=ZAKO7128) (Uradni list RS, št. 92/21; ZTro-1A) v 20.a členu v povezavi s prehodno določbo tretjega odstavka 22. člena istega zakona določa, **da osebe, ki uveljavljajo vračilo trošarine na podlagi zakona** (Zakon o trošarinah - Uradni list RS, št. [47/16](http://www.uradni-list.si/1/objava.jsp?sop=2016-01-2035) in [92/21](http://www.uradni-list.si/1/objava.jsp?sop=2021-01-1974); v nadaljevanju ZTro-1) **in opravljajo dejavnost, od 1. januarja 2022 obvezno predložijo zahtevek za vračilo trošarine v elektronski obliki** preko informacijskega sistema davčnega organa. S tem se **opušča uveljavljanje vračila trošarine z vložitvijo zahtevka v papirni obliki.**
2. Med osebe, ki opravljajo dejavnost, za katere velja od 1. 1. 2022 obveznost predložitve zahtevka v elektronski obliki preko informacijskega sistema davčnega organa, sodijo tudi **osebe, ki so v registru kmetijskih gospodarstev pri ministrstvu, pristojnem za kmetijstvo, evidentirane kot nosilci kmetijskega gospodarstva** ter v skladu s 94. členom ZTro-1 vlagajo **zahtevke za vračilo trošarine za energente, porabljene za kmetijsko in gozdarsko mehanizacijo za fizične osebe** (TRO-A) ali vlagajo **zahtevek za vračilo trošarine za energente, porabljene za kmetijsko in gozdarsko mehanizacijo za pravne osebe, agrarne skupnosti ali samostojne podjetnike posameznike** (TRO-B).
3. Obvezna predložitev zahtevkov v elektronski obliki preko informacijskega sistema davčnega organa velja glede na navedeno tudi za zahtevke, ki bodo **vloženi** **po 1. 1. 2022,** **za obdobja uveljavljanja vračila, ki se sicer nanašajo na davčna obdobja leta 2021.**
4. V skladu z ZTro-1 lahko osebe uveljavijo pravico iz naslova trošarin, in sicer vračilo plačane trošarine:
* na podlagi 19. člena ZTro-1,
* pri pošiljanju trošarinskih izdelkov v drugo državo članico na podlagi 20. člena ZTro-1,
* za energente, ki se porabijo za industrijsko‐komercialni namen na podlagi 93. člena ZTro-1,
* za kmetijsko in gozdarsko mehanizacijo na podlagi 94. člena ZTro-1,
* za komercialni prevoz blaga in potnikov na podlagi 95. člena ZTro-1,
* za energente, ki jih porabijo energetsko intenzivna podjetja, na podlagi 96. člena ZTro-1.
1. V zvezi z uveljavljanjem vračila trošarine je določen **nadomestni postopek,** vendar le v primeru, da zaradi **nedelovanja informacijski sistem davčnega organa ni na voljo**. Davčni organ bo **informacijo o nedelovanju objavil na svoji** [**spletni strani**](https://edavki.durs.si/EdavkiPortal/OpenPortal/CommonPages/Opdynp/PageEdavkiRssView.aspx?rid=e_davki) in s tem **pred iztekom roka za predložitev** zahtevka za vračilo trošarine omogočil vložitev zahtevka v elektronski obliki na uradni naslov davčnega organa ali v papirni obliki.
2. **Način dostopa do informacijskega sistema** za predložitev dokumentov s področja trošarin (IS E-TROD) je podrobneje opisan v dokumentu [Predložitev dokumentov s področja trošarin in okoljskih dajatev v elektronski obliki](https://www.fu.gov.si/fileadmin/Internet/Davki_in_druge_dajatve/Podrocja/Trosarine/Opis/Informacijski_sistem_E_TROD_programska_podpora_trosarinam_in_okoljskim_dajatvam.docx).